VL reageer op uitsprake van grondonteiening sonder vergoedingDie nuwe president van die ANC, Cyril Ramaphosa. (Foto: GCIS) Vrystaat Landbou (VL) het met teleurstelling kennis geneem van die uitsprake van adj.pres. Cyril Ramaphosa, nuutverkose leier van die ANC, rakende die onteiening van grond sonder vergoeding. Francois Wilken, president van VL, het gesê die organisasie het gehoop dat Ramaphosa meer rasioneel en deurdag sal wees met sy uitsprake. “Soos sy voorganger, pres. Jacob Zuma, maak hy egter uitsprake en beloftes sonder om die gevolge, uitvoerbaarheid en skade wat dit die land kan berokken in ag te neem,” het Wilken in ŉ verklaring gesê. “Ongeag uitsprake die afgelope tyd deur die konstitusionele hof waar leiers en selfs die parlement aangespreek is omdat hulle nie die Grondwet eerbiedig nie, maak Ramaphosa uitsprake in stryd met wat die Grondwet, wat hy help skryf het, bepaal.” Volgens Wilken het die ANC self die mosie vir onteiening sonder vergoeding wat verlede jaar deur die EFF voorgestel is, in 2017 in die parlement verwerp. “Landbou was nog altyd ten gunste van grondhervorming wat ordelik en ekonomies volhoubaar, binne die riglyne van die Grondwet, geskied.” VL versoek Ramaphosa om meer duidelikheid te gee oor hoe grondonteiening sonder vergoeding kan plaasvind sonder om voedselsekuriteit, ekonomiese groei en stygende werkloosheid negatief te raak. “VL bly verbind tot die Grondwet as die basis van enige vorm van grondhervorming en onderhandeling,” het hy afgesluit. Maroela Media het vroeër berig Ramaphosa het Sondag aan Zoeloe-koning Goodwill Zwelithini gesê die ANC-beleid van grondonteiening sonder vergoeding moenie gedoen word op ŉ manier wat die Suid-Afrikaanse ekonomie gaan benadeel nie. Ramaphosa het besoek aan Zwelithini afgelê by sy Osuthu-paleis in Nongoma in KwaZulu-Natal om terugvoer te gee oor die party se 54ste nasionale verkiesingskonferensie. Hy het aan Zwelithini gesê dat daar Desember ŉ “verreikende besluit geneem is” dat die land “aan ons mense teruggegee sal word” deur middel van onteiening en sonder vergoeding, maar dat dié stappe nié die ekonomie moet beïnvloed nie.